SKRIFTLIG FORESPØRGSEL E-3137/00

af Francisca Sauquillo Pérez del Arco (PSE) til Kommissionen

(6. oktober 2000)

Om: Lammelse af arbejdet i Udvalget vedrørende Udviklingslandene i Asien og Latinamerika

Parlamentet følger med bekymring en vis tilbagegang i samarbejdet med Latinamerika, som har givet sig udslag i flere aflysninger af møderne i Udvalget vedrørende Udviklingslandene i Asien og Latinamerika. Udvalget har kun holdt møde to gange i år, mens det sidste år holdt månedlige møder, og ingen af de foranstaltninger, der er vedtaget i udvalget er under gennemførelse, herunder det regionale genopbygningsprogram for Mellemamerika.

Kommissionen har heller ikke forelagt en beretning om den særlige støtte til Venezuela, som den blev anmodet om i november 1999.

Kan Kommissionen give en fornuftig forklaring på, hvorfor dette udvalg har fungeret så dårligt?

Er Kommissionen bevidst om den forpligtelse, der blev indgået på Det Europæiske Råd i Berlin, til at sikre geografisk balance i EU's indsats udadtil?

Kan den forklare, hvorfor det regionale genopbygningsprogram for Mellemamerika ikke er under gennemførelse?

Hvilke perspektiver har Kommissionen i forbindelse med støtten til Venezuela?

Vil den give en forhåndsorientering om retningslinjerne i meddelelsen om de fremtidige forbindelser mellem EU og Latinamerika efter 2000?

Svar afgivet på Kommissionens vegne af Christopher Patten

(31. oktober 2000)

Kommissionen traf den 16. maj 2000 beslutning om et ambitiøst reformprogram angående spørgsmålet om EU's bistand til andre lande. I overensstemmelse med Parlamentets henstillinger vil et vigtigt led i dette svar være en revurdering af, hvordan alle disse udvalg fungerer, således at deres aktiviteter kan fokusere på den strategiske planlægning og ikke længere på mikroforvaltningen af de enkelte projekter. Indtil der foreligger nye udvalgsprocedurer, vil Kommissionen for fremtiden bestræbe sig på at sikre en bedre forberedelse af projekterne, inden de forelægges for udvalgene. Selv om det tager længere tid at foretage et mere omhyggeligt forberedelsesarbejde, vil det betyde, at det vil være lettere at forvalte projektet senere, og det vil mindske risikoen for forsinkelser i den praktiske gennemførelse.

Hvis man foretager en sammenligning af, hvor hurtigt der blev forelagt projekter for Latinamerika i 2000 i forhold til 1999, er det alligevel muligt at konstatere, at der er sket en forbedring, idet det første projekt i 1999 først blev forelagt i september måned, medens to projekter allerede fik en positiv udtalelse i juni 2000, og endnu et også fik en positiv udtalelse i september. De øvrige projekter, der er planlagt inden for rammerne af planlægningen 2000 Latinamerika, vil blive forelagt for udvalget på møderne i november og december.

Kommissionen er naturligvis bekendt med Det Europæiske Råds konklusioner fra mødet i Berlin om den geografiske balance i EU's indsats udadtil og tager udgangspunkt i disse konklusioner ved planlægningen af sine foranstaltninger. Kommissionen går også ind for en debat i Rådet (almindelige anliggender) om prioriteringerne for EU's eksterne foranstaltninger. En sådan debat, hvori også Parlamentet bør inddrages, skal finde sted i begyndelsen af det nye år og vil gøre det lettere at udarbejde budgetter i fremtiden.

Hvad angår iværksættelsen af det regionale program for genopbygning i Centralamerika (PRRAC), har det første hold tekniske eksperter, som bistår Kommissionen med programmets gennemførelse, været i gang med arbejdet siden midt i oktober 1999. Endvidere har Kommissionen i løbet af de første seks måneder af 2000 udtaget hele det fastansatte personale til den decentraliserede forvaltningsstruktur for PRRAC, og dette på trods af at der er mangel på menneskelige ressourcer som følge af budgetbeslutningen om nulvækst i ansættelsen af nyt personale. Det fastansatte personale og lokalt ansat personale og installeringen af den nødvendige funktionsmæssige logistik vil være parat fra midt i oktober i den nye bygning, som det har været nødvendig at indrette til delegationen i Managua.

Trods ovennævnte vanskeligheder er der allerede til dato blevet gennemført eller iværksat flere foranstaltninger: undersøgelses- og forberedelsesfasen på stedet, offentliggørelse i De Europæiske Fællesskabers Tidende af meddelelser om præinformation om offentlige indkøb i forbindelse med gennemførelsen af visse projekter samt forslagsindkaldelser angående lokale initiativer i de fire lande, der er modtagere af programmet.

Hvad angår de oversvømmelser, som ramte store dele af Venezuela i december 1999, er de første interventioner blevet gennemført med godkendelse af nødhjælpsaktioner til et samlet beløb på 7,15 mio. EUR.

Kort tid efter anmodede Kommissionen Venezuelas regering om at få forelagt en liste over prioriterede aktioner med henblik på genopbygningen i de katastroferamte områder. Da der ikke forelå en samlet genopbygningsplan, sendte Kommissionen i april 2000 en mission af eksperter til landet for at få fastlagt en sammenhængende pakke af prioriterede interventioner. På grundlag af samtaler mellem Kommissionens delegation, medlemsstaternes ambassader og de nationale myndigheder samt resultaterne af eksperternes mission vedtog Kommissionen den 28. september 2000 et arbejdsdokument angående Venezuela: Program for støtte til områder ramt af oversvømmelserne i december 1999. Det fremgår af dokumentet, at Kommissionen har til hensigt at yde et beløb på omkring 30 mio. EUR til genopbygningsbestræbelserne i Venezuela, som vil blive forpligtet i løbet af budgetårene 2001 og 2002.

Programmet består af to dele: en del om støtte til genopbygningen i staten Vargas (fortrinsvis foranstaltninger til at styrke de socialpolitiske aspekter til fordel for de befolkningsgrupper, der er ramt katastrofen), som anslås til 10 mio. EUR, og en del om forebyggelse, anslået til 20 mio. EUR, med henblik på at få defineret og iværksat programmer om forvaltning af naturlige risici over et vidt udstrakt område på tværs af staterne Falcón, Miranda og Yaracuy (detaljeret kartografi over risici, oprettelse af et hurtigt alameringssystem, fastlæggelse af planer for arealudnyttelse, bygge- og anlægsarbejder til vandstandskontrol osv.).

Retningslinjerne i Kommissionens meddelelse til Rådet og Europa-Parlamentet fra marts 1999 om et nyt partnerskab mellem Den Europæiske Union og Latinamerika på tærskelen til det 21. århundrede(1), blev i vidt omfang bekræftet på topmødet i Rio og er stadig gældende. I de kommende uger agter Kommissionen at vedtage en ny meddelelse om opfølgningen af topmødet i Rio. I meddelelsen skal det fortrinsvis defineres, hvilke generelle principper for aktioner som Kommissionen ønsker at følge for at bidrage til gennemførelsen af prioriteringerne fra topmødet. Der vil ikke blive sat spørgsmålstegn ved det eksisterende samarbejde og heller ikke ved videreførelsen af en strategi, som anerkender, at der hersker helt specielle forhold inden for disse områder.

(1) KOM(1999) 105 endelig udg.